Ehdotus NEUVOSTON TÄYTÄNTÖÖNPANOPÄÄTÖS Kyproksen makrotalouden sopeutusohjelman hyväksymisestä annetun täytäntöönpanopäätöksen 2013/463/EU muuttamisesta /* COM/2014/0118 final - 2014/0063 (NLE) */





PERUSTELUT Kyproksen pyydettyä rahoitustukea Euroopan vakausmekanismista, jäljempänä ’EVM’, EVM:n hallintoneuvosto päätti 24 päivänä huhtikuuta 2013 periaatteessa myöntää Kyprokselle vakaustukea ja hyväksyi talouspoliittiset ehdot vahvistavan yhteisymmärryspöytäkirjan, jäljempänä ’yhteisymmärryspöytäkirja’, sekä sen, että komissio allekirjoittaa yhteisymmärryspöytäkirjan EVM:n puolesta. EVM:n johtokunta hyväksyi rahoitustukiohjelman 8 päivänä toukokuuta 2013. Makrotalouden sopeutusohjelman tavoitteena on palauttaa rahoitusmarkkinoiden luottamus, palauttaa terve makrotalouden tasapaino ja mahdollistaa kestävän kasvun palauttaminen talouteen. Alun perin neuvosto hyväksyi Kyproksen makrotalouden sopeutusohjelman 25 päivänä huhtikuuta 2013 antamallaan päätöksellä 2013/236/EU. Asetuksen (EU) N:o 472/2013 voimaantulon jälkeen ohjelma hyväksyttiin uudelleen neuvoston täytäntöönpanopäätöksellä 2013/463/EU kyseisen asetuksen 7 artiklan 2 kohdan nojalla. Samalla kumottiin päätös 2013/236/EU. Komissio on tarkastellut päätöksen 2013/463/EU 1 artiklan 2 kohdan mukaisesti yhdessä Euroopan keskuspankin, jäljempänä ’EKP’, ja tarvittaessa Kansainvälisen valuuttarahaston, jäljempänä ’IMF’, kanssa kolmatta kertaa edistymistä sovittujen toimenpiteiden toteutuksessa sekä toimenpiteiden tuloksellisuutta ja niiden taloudellisia ja yhteiskunnallisia vaikutuksia. Tarkastelun perusteella ohjelma olisi ajantasaistettava rahoitussektorin uudistamisen, finanssipolitiikan ja rakenteiden uudistamisen osalta. Rahoitussektorin osalta tarkistetussa yhteisymmärryspöytäkirjassa vahvistetaan, että Kyproksen keskuspankin ja valtiovarainministeriön yhteinen työryhmä laatii pääomaliikkeiden rajoitusten lieventämistä koskevaan etenemissuunnitelmaan ja pankkisektoristrategian täytäntöönpanoon liittyvän tiedotusstrategian. Lisäksi tarkistetussa yhteisymmärryspöytäkirjassa edellytetään oikea-aikaista raportointia pankkien arvioista siitä, millaisia mahdollisia vaikutuksia vastikään hyväksytyillä ja tulevilla pääomavaatimuksia ja järjestämättömiä lainoja koskevilla Euroopan unionin (EU) säännöillä on pääoma-, kannattavuus- ja maksuvalmiusvaatimuksiin. Lopuksi lisätään uusi jakso yksityisen velan uudelleenjärjestelyjä koskevan oikeudellisen kehyksen uudistamisesta. Tämän politiikkaa koskevan ohjeistuksen perusteella perustetaan työryhmä, jonka tehtävänä on arvioida rekisteröityjen, mutta ilman saantokirjaa olevien maanmyyntisopimusten lukumäärä, ja esittää tätä koskevia suosituksia. Lisäksi tarkoituksena on laatia kattavat uudistuspuitteet asianmukaisia yritysten ja yksityishenkilöiden maksukyvyttömyysmenettelyjä varten. Lopuksi tarkistetaan siviiliprosessilakia ja tuomioistuinsääntöjä, jotta varmistetaan ulosmittausta ja maksukyvyttömyyttä koskevien tarkistettujen puitteiden sujuva ja tehokas täytäntöönpano. Finanssipolitiikan osalta vuoden 2014 tarkistettu julkisen talouden perusalijäämätavoite on 1,8 prosenttia suhteessa BKT:hen. Rakenneuudistuksiin liittyy tarkistettuun yhteisymmärryspöytäkirjaan sisältyvä sitoumus panna täytäntöön kansallisen terveydenhuoltojärjestelmän ensimmäinen vaihe, kun järjestelmää koskeva kattava etenemissuunnitelma on ensin määritelty ja hyväksytty. Lisäksi vaaditaan, että lääkinnällisten tuotteiden ja -palvelujen hinnoittelua ja korvaamista koskevia toimintaperiaatteita tarkistetaan, myös lääkemenojen osalta. Vaatimuksena on myös yksityistämisyksikön perustaminen. Tarkistettuun yhteisymmärryspöytäkirjaan sisältyy lisäksi sitoumus, että Kypros esittää toimintasuunnitelman taloudellisen yhteistyön ja kehityksen järjestön (OECD) verotusta koskevaa avoimuutta ja tietojenvaihtoa käsittelevän maailmanlaajuisen foorumin suorittaman vertaisarvioinnin toisessa vaiheessa havaitun puutteen ratkaisemiseksi. Lopuksi uudessa yhteisymmärryspöytäkirjassa on vaatimus Kyproksen kilpailuetuihin pohjautuvan kasvustrategian laatimisesta, tarkoituksena auttaa Kyproksen viranomaisia saamaan talouskasvu käyntiin. Ehdotetulla päätöksellä varmistetaan, että Euroopan unionin toiminnasta tehdyllä sopimuksella perustettu monenvälinen valvontakehys ja rahoitustukea koskevat talouspoliittiset ehdot ovat kaikilta osin johdonmukaisia. Asetuksen (EU) N:o 472/2013 10 artiklassa säädetään johdonmukaisuudesta kertomusten toimittamista ja seurantaa koskevissa velvollisuuksissa. 2014/0063 (NLE) Ehdotus NEUVOSTON TÄYTÄNTÖÖNPANOPÄÄTÖS Kyproksen makrotalouden sopeutusohjelman hyväksymisestä annetun täytäntöönpanopäätöksen 2013/463/EU muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon rahoitusvakautensa osalta vakavissa vaikeuksissa olevien tai vakavien vaikeuksien uhasta kärsivien euroalueen jäsenvaltioiden talouden ja julkisen talouden valvonnan tiukentamisesta 21 päivänä toukokuuta 2013 annetun Euroopan parlamentin ja neuvoston asetuksen (EU) N:o 472/2013[1] ja erityisesti sen 7 artiklan 2 ja 5 kohdan, ottaa huomioon Euroopan komission ehdotuksen, sekä katsoo seuraavaa: (1) Asetusta (EU) N:o 472/2013 sovelletaan jäsenvaltioihin, jotka sen tullessa voimaan saavat jo rahoitustukea, Euroopan vakausmekanismista, jäljempänä ’EVM’, tukea saavat jäsenvaltiot mukaan lukien. (2) Asetuksessa (EU) N:o 472/2013 vahvistetaan rahoitustukea saavien jäsenvaltioiden makrotalouden sopeutusohjelman hyväksymistä koskevat säännöt, joiden on oltava EVM:n perustamisesta tehdyn sopimuksen määräysten mukaisia. (3) Kyproksen pyydettyä 25 päivänä kesäkuuta 2012 rahoitustukea EVM:stä neuvosto päätti 25 päivänä huhtikuuta 2013 päätöksellä 2013/236/EU[2], että Kyproksen on toteutettava määrätietoisesti makrotalouden sopeutusohjelma. (4) EVM:n hallintoneuvosto päätti 24 päivänä huhtikuuta 2013 periaatteessa myöntää Kyprokselle vakaustukea ja hyväksyi talouspoliittiset ehdot vahvistavan yhteisymmärryspöytäkirjan, jäljempänä ’yhteisymmärryspöytäkirja’, sekä sen, että komissio allekirjoittaa yhteisymmärryspöytäkirjan EVM:n puolesta. (5) Komissio on tarkastellut täytäntöönpanopäätöksen 2013/463/EU 1 artiklan 2 kohdan mukaisesti yhdessä Euroopan keskuspankin, jäljempänä ’EKP’, ja tarvittaessa Kansainvälisen valuuttarahaston, jäljempänä ’IMF’, kanssa kolmatta kertaa edistymistä sovittujen toimenpiteiden toteutuksessa sekä toimenpiteiden tuloksellisuutta ja niiden taloudellisia ja yhteiskunnallisia vaikutuksia. (6) Tarkastelun tuloksena päätöstä 2013/463/EU olisi ajantasaistettava rahoitussektorin uudistamisen, finanssipolitiikan ja rakenteiden uudistamisen osalta erityisesti suhteessa seuraaviin: i) pääomaliikkeiden rajoitusten lieventämistä koskevaan etenemissuunnitelmaan ja pankkisektoristrategian täytäntöönpanoon liittyvän, Kyproksen keskuspankin ja valtiovarainministeriön yhteisen työryhmän tiedotusstrategian suunnittelu; ii) oikea-aikainen raportointi pankkien arvioista siitä, millaisia mahdollisia vaikutuksia vastikään hyväksytyillä ja tulevilla pääomavaatimuksia ja järjestämättömiä lainoja koskevilla EU:n säännöillä on pääoma-, kannattavuus- ja maksuvalmiusvaatimuksiin; iii) työryhmän perustaminen rekisteröityjen, mutta ilman saantokirjaa olevien maanmyyntisopimusten lukumäärän arvioimiseksi ja tätä koskevien suositusten esittämiseksi; iv) yritysten ja yksityishenkilöiden maksukyvyttömyysmenettelyjen uudistaminen; v) siviiliprosessilain ja tuomioistuinsääntöjen tarkistaminen, jotta varmistetaan ulosmittausta ja maksukyvyttömyyttä koskevien tarkistettujen puitteiden sujuva ja tehokas täytäntöönpano; vi) vuoden 2014 julkisen talouden perusalijäämätavoitteen tarkistaminen 1,8 prosenttiin suhteessa BKT:hen; vii) kansallisen terveydenhuoltojärjestelmän ensimmäisen vaiheen täytäntöönpano, kun järjestelmää koskeva kattava etenemissuunnitelma on ensin määritelty ja hyväksytty; viii) lääkinnällisten tuotteiden ja -palvelujen hinnoittelua ja korvaamista koskevien toimintaperiaatteiden tarkistaminen, myös lääkemenojen osalta; ix) yksityistämisyksikön perustaminen; x) toimintasuunnitelman esittäminen taloudellisen yhteistyön ja kehityksen järjestön (OECD) verotusta koskevaa avoimuutta ja tietojenvaihtoa käsittelevän maailmanlaajuisen foorumin suorittaman vertaisarvioinnin toisessa vaiheessa havaitun puutteen ratkaisemiseksi; xi) Kyproksen kilpailuetuihin pohjautuvan kasvustrategian laatiminen, tarkoituksena auttaa Kyproksen viranomaisia saamaan talouskasvu käyntiin. Kyproksen julkisen velan keskipitkän aikavälin kestävyys on määrä turvata panemalla täytäntöön kattavia ja kunnianhimoisia uudistuksia rahoituksen, julkisen talouden ja rakenteiden osalta. (7) Komission olisi Kyproksen toimenpidepaketin koko toteutuksen ajan annettava lisäohjausta ja teknistä apua yksittäisillä osa-alueilla. Makrotalouden sopeutusohjelman kohteena olevan jäsenvaltion, jonka hallinnolliset valmiudet ovat riittämättömät, on pyydettävä teknistä apua komissiolta, joka voi muodostaa tätä tarkoitusta varten asiantuntijaryhmiä. (8) Kyproksen viranomaisten olisi voimassa olevien kansallisten sääntöjen ja käytäntöjen mukaisesti pyydettävä työmarkkinaosapuolilta ja kansalaisyhteiskunnan järjestöiltä näkemyksiä makrotalouden sopeutusohjelman valmisteluun, täytäntöönpanoon, seurantaan ja arviointiin, ON HYVÄKSYNYT TÄMÄN PÄÄTÖKSEN: 1 artikla Muutetaan täytäntöönpanopäätöksen 2013/463/EU 2 artikla seuraavasti: 1) Korvataan 5 kohta seuraavasti: ”5. Rahoitussektorin tervehdyttämiseksi Kyproksen on i) jatkettava pankkisektorin ja osuuskuntamuotoisen luottosektorin uudelleenjärjestelyjä, ii) vahvistettava edelleen valvontaa ja sääntelyä, iii) uudistettava velkojen uudelleenjärjestelyjä koskeva kehys ja iv) poistettava pääomaliikkeiden rajoitukset asteittain etenemissuunnitelman mukaisesti ja säilytettävä samalla rahoitusvakaus. Ohjelmaan on sisällytettävä seuraavat toimenpiteet ja tulokset: a) Varmistetaan, että pankkisektorin maksuvalmiustilannetta seurataan tiiviisti. Väliaikaisia pääomien vapaan liikkuvuuden rajoituksia (mm. käteisnostojen, maksujen ja siirtojen rajoituksia) seurataan tiiviisti. Tavoitteena on, että rajoitukset ovat voimassa vain niin kauan kuin on ehdottoman välttämätöntä rahoitusjärjestelmän vakauteen kohdistuvien vakavien riskien lieventämiseksi. Jatketaan rajoittavien toimenpiteiden asteittaista lieventämistä koskevan etenemissuunnitelman täytäntöönpanoa, ottaen huomioon myös luottolaitosten likviditeettitilanne. Suunnitellaan hyvin kohdennettu tiedotusstrategia, jonka tavoitteena on tiedottaa säännöllisesti mainitusta etenemissuunnitelmasta ja pankkisektoria koskevan strategian toteuttamisen edistymisestä. Keskuspankkirahoitukseen turvautuvien tai valtiontukea saavien kotimaisten pankkien varainhankinta- ja pääomasuunnitelmissa on otettava realistisesti huomioon odotettavissa oleva velkavivun purkaminen pankkisektorilla ja rajoitusten asteittainen lieventäminen ja vähennettävä riippuvuutta keskuspankkien lainanannosta välttäen samalla omaisuuserien pikaista myyntiä ja luottolamaa. b) Mukautetaan vähimmäispääomavaatimuksia ottaen huomioon tasearvioinnin parametrit ja EU:n laajuinen stressitesti. c) Varmistetaan, että uudelleenjärjestelysuunnitelmat hyväksytään virallisesti valtiontukisääntöjen nojalla, ennen kuin valtiontukea annetaan. Pankit, joilla on liian vähän pääomaa, voivat valtiontukea koskevien menettelyjen mukaisesti pyytää pääomaa valtiolta, jos muut toimenpiteet eivät ole riittäviä. Pankkien, joilla on rakenneuudistussuunnitelma, on ilmoitettava suunnitelmien toteuttamisen edistymisestä. d) Varmistetaan, että perustetaan ja otetaan käyttöön luottorekisteri, että nykyisiä omaisuuserien arvon alentumista ja varausten tekoa sekä vakuuksien kohtelua varausten teossa koskevia nykyisiä sääntelypuitteita muutetaan tarvittaessa ja että pääomavaatimuksia ja järjestämättömiä lainoja koskevat EU:n säännöt pannaan oikea-aikaisesti täytäntöön. e) Lievennetään vakuuksien pakkotäytäntöönpanoa koskevia rajoituksia. Tähän liittyy lainsäädännön valmistelu laajan uudistuskehyksen pohjalta; uudistuskehykseen sisältyy asianmukaisten yritysten ja yksityishenkilöiden maksukyvyttömyysmenettelyjen laatiminen; lisäksi varmistetaan ulosmittausta ja maksukyvyttömyyttä koskevien tarkistettujen puitteiden sujuva ja tehokas täytäntöönpano. Kun yksityissektorin velkojen jälleenjärjestelyjä koskeva oikeudellinen kehys on uudistettu, sitä tarkistetaan ja lisätoimenpiteitä määritellään tarpeen mukaan. f) Toteutetaan osuuskuntamuotoisten luottolaitosten tulevaa rakennetta, toimintaa ja elinkelpoisuutta koskeva strategia, jonka Kyproksen keskuspankki on suunnitellut komissiota, EKP:tä ja IMF:ää kuullen. g) Tehostetaan yritys- ja kotitaloussektorien velkaantuneisuuden seurantaa ja luodaan puitteet kohdennetulle yksityisen sektorin velkojen uudelleenjärjestelylle tarkoituksena helpottaa uusien lainojen myöntämistä ja vähentää lainansaannin esteitä. Pankkien maksurästien hoitoa koskevia toimintaperiaatteita ja käytäntöjä tarkistetaan ja maksurästien hoitoa koskevaa direktiiviä ja käytännesääntöjä muutetaan tarpeen mukaan. Hallinnollisia toimenpiteitä, joilla puututaan pankkien lainakorkojen määrittämiseen, ei oteta käyttöön. h) Vahvistetaan edelleen rahanpesun vastaisia säännöksiä ja pannaan täytäntöön toimintasuunnitelma, jolla varmistetaan asiakkaan tuntemista ja huolellisuusvelvollisuutta sekä oikeushenkilöiden läpinäkyvyyttä koskevien parannettujen käytänteiden soveltaminen parhaiden käytänteiden mukaisesti. i) Otetaan stressitestaus osaksi säännöllistä pankkien etävalvontaa. j) Otetaan käyttöön pakolliset tiedonantovelvollisuudet, joilla varmistetaan, että pankit tiedottavat säännöllisesti viranomaisille ja markkinoille edistymisestä toimintojensa uudelleenjärjestelyssä. k) Varmistetaan niiden uudelleenjärjestelytoimenpiteiden täytäntöönpano, joilla parannetaan osuuskuntamuotoisten luottolaitosten elinkelpoisuutta sen jälkeen kun on luotu oikeudelliset puitteet uudelle hallintorakenteelle valtion osuuksien hallinnoimiseksi alalla. l) Varmistetaan hallinnointia ja ohjausta koskevan direktiivin tarkistus, jossa määritellään muun muassa pankkien sisäisten tarkastusyksiköiden ja pankkivalvojien välinen vuorovaikutus.” 2) Korvataan 7 kohta seuraavasti: ”7. Kyproksen viranomaisten on vuonna 2014 pantava täysimääräisesti täytäntöön vuoden 2014 talousarviolakiin sisältyvät pysyvät toimenpiteet, joiden määrän on oltava vähintään 270 miljoonaa euroa. Niiden on myös varmistettava joulukuun 2012 jälkeen käyttöön otettujen vakauttamistoimenpiteiden täysimääräinen toteuttaminen.” 3) Lisätään kohta seuraavasti: ”7 a. Kyproksen viranomaisten on vuosien 2015–2016 finanssipolitiikassa tavoiteltava sellaista julkisen talouden rahoitusasemaa, joka noudattaa liiallista alijäämää koskevassa menettelyssä annetun suosituksen mukaista sopeutusuraa.” 4) Muutetaan 8 kohta seuraavasti: a) Korvataan a alakohta seuraavasti: ”a) yleisen eläkejärjestelmän ja julkisen sektorin eläkejärjestelmän uudistamisen jatkaminen tarvittaessa eläkejärjestelmän pitkän aikavälin elinkelpoisuuden varmistamiseksi huolehtien samalla eläkkeiden riittävyydestä;”. b) Korvataan e alakohta seuraavasti: ”e) ohjelman laatiminen vankan hallinnointi- ja ohjausjärjestelmän (corporate governance) luomiseksi valtion omistamille ja puoliksi julkisille yrityksille sekä yksityistämissuunnitelman hyväksyminen talouden tehokkuuden parantamiseksi ja velanhoitokyvyn palauttamiseksi;”. 5) Korvataan 10–13 kohta seuraavasti: ”10. Kyproksen on varmistettava sovittujen toimien täytäntöönpano aktivointipolitiikassaan havaittujen puutteiden korjaamiseksi. Sen on ryhdyttävä pikaisiin toimiin mahdollisuuksien luomiseksi nuorille ja heidän työllistymisnäkymiensä parantamiseksi nuorisotakuun perustamisesta annetun neuvoston suosituksen[3] tavoitteiden mukaisesti. Nuorille suunnattujen toimenpiteiden suunnittelu, hallinnointi ja täytäntöönpano on integroitava tehokkaasti laajempaan aktivointipolitiikkojen järjestelmään, ja niiden on oltava johdonmukaisia suhteessa sosiaaliturvajärjestelmän uudistamiseen ja sovittuihin talousarviotavoitteisiin. 11. Kyproksen on oltava valmis tekemään alakohtaiseen lainsäädäntöön loput tarpeelliset muutokset, joita Euroopan parlamentin ja neuvoston direktiivin 2006/123/EY[4] täysimääräinen täytäntöönpano edellyttää. Kyproksen viranomaisten on parannettava edelleen säänneltyjen ammattien toimintaa. Kilpailupuitteita on kohennettava tehostamalla toimivaltaisen kilpailuviranomaisen toimintaa ja vahvistamalla kansallisten sääntelyviranomaisten riippumattomuutta ja toimivaltaa. 12. Kyproksen on huolehdittava antamatta olevien saantokirjojen määrän vähentämisestä, ryhdyttävä toimiin kiinteistöjen ostajille siirrettävien saantokirjojen kiinnitysten pikaiseksi vapauttamiseksi ja määritettävä rakennustodistusten ja saantokirjojen antamisen määräajat. 13. Kyproksen on muutettava kiinnitetyn omaisuuden pakkohuutokauppaa koskevia sääntöjä ja sallittava yksityiset huutokaupat mahdollisimman nopean aikataulun mukaisesti. Asioiden käsittelynopeutta tuomioistuimissa on nopeutettava, ja tuomioistuinten käsittelyruuhka on purettava ohjelman loppuun mennessä. Kyproksen on tehtävä aloitteita matkailualan kilpailukyvyn vahvistamiseksi panemalla täytäntöön konkreettinen toimintasuunnitelma, joka tähtää esimerkiksi tarkistetussa, vuosia 2011–2015 koskevassa matkailualan strategiassa määriteltyjen määrällisten tavoitteiden saavuttamiseen. Kyproksen on pantava täytäntöön ilmailupoliittinen strategia, joka tähtää Kyproksen ulkoisen ilmailupolitiikan mukauttamiseen, ottaen huomioon EU:n ulkoista ilmailua ja EU:n ilmailua koskevat sopimukset ja varmistaen samalla riittävät lentoyhteydet.” 6) Korvataan 14 kohdan b alakohta seuraavasti: ”b) kattava yhteenveto uudelleenjärjestellyn energia- ja kaasusektorin sääntelyjärjestelmästä ja markkinajärjestelystä sekä merellä olevien kaasuvarojen myyntiä koskevasta asianmukaisesta kehyksestä, joka tähtää tulojen maksimointiin; ja”. 7) Korvataan 15 kohta seuraavasti: ”15. Kyproksen on esitettävä komissiolle teknistä apua koskeva ajantasaistettu pyyntö ohjelmakauden aikana. Pyynnössä on yksilöitävä ja eriteltävä ne teknisen avun tai neuvontapalveluiden alat, joita Kyproksen viranomaiset pitävät olennaisina maan makrotalouden sopeutusohjelman toteuttamisen kannalta.” 8) Lisätään kohta seuraavasti: ”16. Kyproksen on talouskasvun käyntiin saattamiseen tähtäävää kattavaa ja johdonmukaista kasvustrategiaa laatiessaan sisällytettävä se kansalliseen institutionaaliseen kehykseen hyödyntäen meneillään olevaa julkisen hallinnon ja julkisen varainhoidon uudistusta, muita Kyproksen makrotalouden sopeutusohjelmaan sisältyviä sitoumuksia ja asiaankuuluvia EU:n aloitteita, ottaen huomioon talouskumppanuussopimuksen Euroopan rakenne- ja investointirahastojen täytäntöönpanemiseksi.” 2 artikla Tämä päätös on osoitettu Kyproksen tasavallalle. Tehty Brysselissä Neuvoston puolesta Puheenjohtaja [1] EUVL L 140, 27.5.2013, s. 1. [2] Neuvoston päätös 2013/236/EU, annettu 25 päivänä huhtikuuta 2103, Kyprokselle osoitetuista erityistoimista rahoitusvakauden ja kestävän kasvun palauttamiseksi (EUVL L 141, 28.5.2013, s. 32). [3] Neuvoston suositus, annettu 22 päivänä huhtikuuta 2013, nuorisotakuun perustamisesta (EUVL C 120, 26.4.2013, s. 1). [4] Euroopan parlamentin ja neuvoston direktiivi 2006/123/EY palveluista sisämarkkinoilla (EUVL L 376, 27.12.2006, s. 36).